Document ID: 32013D0177

VYKONÁVACIE ROZHODNUTIE KOMISIE
z 10. apríla 2013,
ktorým sa mení príloha II k rozhodnutiu 93/52/EHS, pokiaľ ide o úradné uznanie určitých regiónov v Španielsku ako oblastí bez výskytu brucelózy (B. melitensis) a ktorým sa menia prílohy II a III k rozhodnutiu 2003/467/ES, pokiaľ ide o úradné vyhlásenie niektorých regiónov Španielska za oblasti bez výskytu brucelózy a niektorých regiónov Talianska a Poľska za oblasti bez výskytu enzootickej leukózy hovädzieho dobytka
[oznámené pod číslom C(2013) 1951]
(Text s významom pre EHP)
(2013/177/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Rady 64/432/EHS z 26. júna 1964 o zdravotných problémoch ovplyvňujúcich obchod s hovädzím dobytkom a ošípanými vo vnútri Spoločenstva (1), a najmä na jej prílohu A kapitolu II bod 7 a prílohu D kapitolu I časť E,
so zreteľom na smernicu Rady 91/68/EHS z 28. januára 1991 o veterinárnych podmienkach upravujúcich obchod s ovcami a s kozami vo vnútri Spoločenstva (2), a najmä na jej prílohu A oddiel II kapitolu 1,
keďže:
(1)
V smernici 91/68/EHS sa vymedzujú veterinárne podmienky, ktorými sa riadi obchod s ovcami a kozami v Únii. Stanovujú sa v nej podmienky, za akých sa členské štáty alebo ich regióny môžu úradne uznávať za oblasti bez výskytu brucelózy.
(2)
V prílohe II k rozhodnutiu Komisie 93/52/EHS z 21. decembra 1992, ktorým sa zaznamenáva dosiahnutie súladu niektorých členských štátov alebo oblastí s požiadavkami vzťahujúcimi sa na brucelózu (B. melitensis) a priznáva sa im štatút úradne uznaného členského štátu alebo oblasti bez výskytu tejto choroby (3), sa uvádza zoznam regiónov členských štátov, ktoré sú úradne uznané za oblasti bez výskytu brucelózy (B. melitensis) v súlade so smernicou 91/68/EHS.
(3)
Španielsko predložilo Komisii dokumentáciu preukazujúcu splnenie podmienok stanovených v smernici 91/68/EHS na to, aby mohlo byť úradne uznané za štát bez výskytu brucelózy (B. melitensis) v týchto regiónoch: autonómna oblasť Asturias, autonómna oblasť Cantabria, autonómna oblasť Castilla y Leon, autonómna oblasť Galicia a autonómna oblasť Pais Vasco.
(4)
Po vyhodnotení dokumentácie, ktorú predložilo Španielsko, by sa mala autonómna oblasť Asturias, autonómna oblasť Cantabria, autonómna oblasť Castilla y Leon, autonómna oblasť Galicia a autonómna oblasť Pais Vasco úradne uznať za regióny bez výskytu brucelózy (B. melitensis).
(5)
Záznam týkajúci sa Španielska v prílohe II k rozhodnutiu 93/52/EHS by sa preto mal zodpovedajúcim spôsobom zmeniť.
(6)
Smernica 64/432/EHS sa vzťahuje na obchod s hovädzím dobytkom a ošípanými vnútri Únie. Stanovujú sa v nej podmienky, za akých sa môže členský štát alebo región členského štátu úradne uznať za územie bez výskytu tuberkulózy, brucelózy a enzootickej leukózy hovädzieho dobytka, pokiaľ ide o stáda hovädzieho dobytka.
(7)
V prílohách k rozhodnutiu Komisie 2003/467/ES z 23. júna 2003 ustanovujúcemu úradný status stád hovädzieho dobytka bez výskytu tuberkulózy, brucelózy a enzootickej bovinnej leukózy v niektorých členských štátoch a regiónoch členských štátov (4) sa uvádza zoznam členských štátov a ich regiónov, ktoré sú úradne uznané ako oblasti bez výskytu tuberkulózy, brucelózy a enzootickej leukózy hovädzieho dobytka.
(8)
Španielsko predložilo Komisii dokumentáciu preukazujúcu splnenie podmienok na úradné stanovenie statusu bez výskytu brucelózy podľa smernice 64/432/EHS, pokiaľ ide o samosprávnu oblasť Baleárske ostrovy, samosprávnu oblasť Pais Vasco, samosprávnu oblasť Murcia a samosprávnu oblasť La Rioja.
(9)
Po vyhodnotení dokumentácie, ktorú predložilo Španielsko, by sa autonómna oblasť Baleárske ostrovy, autonómna oblasť Pais Vasco, autonómna oblasť Murcia a autonómna oblasť La Rioja mali úradne vyhlásiť za regióny bez výskytu brucelózy.
(10)
Taliansko predložilo Komisii dokumentáciu preukazujúcu splnenie podmienok na priznanie úradného statusu územia bez výskytu enzootickej leukózy hovädzieho dobytka stanovených v smernici 64/432/EHS na území provincie Benevento.
(11)
Po vyhodnotení dokumentácie, ktorú predložilo Taliansko, by sa provincia Benevento mala úradne vyhlásiť za región bez výskytu enzootickej leukózy hovädzieho dobytka.
(12)
Poľsko predložilo Komisii dokumentáciu preukazujúcu splnenie podmienok na úradné stanovenie statusu bez výskytu enzootickej leukózy hovädzieho dobytka podľa smernice 64/432/EHS, pokiaľ ide o všetky správne regióny (powiaty) v rámci vyšších správnych celkov (vojvodstvo) pomorskie a wielkopolskie.
(13)
Po vyhodnotení dokumentácie, ktorú predložilo Poľsko, by sa príslušné regióny mali úradne vyhlásiť za regióny Poľska bez výskytu enzootickej leukózy hovädzieho dobytka.
(14)
Prílohy II a III k rozhodnutiu 2003/467/ES by sa preto mali zodpovedajúcim spôsobom zmeniť.
(15)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha II k rozhodnutiu 93/52/EHS sa mení v súlade s prílohou I k tomuto rozhodnutiu.
Článok 2
Prílohy II a III k rozhodnutiu 2003/467/ES sa menia v súlade s prílohou II k tomuto rozhodnutiu.
Článok 3
Toto rozhodnutie je určené členským štátom.
V Bruseli 10. apríla 2013

Labels: 18
6